Diari Oficial de la Generalitat Valenciana


Sumari del DOGV 8428, del 21-11-2018 (2018/10441)

RESOLUCIÓ de 22 d'octubre de 2018, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el pla d'ordenació dels recursos forestals de la demarcació d'Altea.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8428

Data del DOGV
:   21-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10651


Data del document
:   22-10-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Altea
    * ordenació forestal

RESOLUCIÓ de 22 d'octubre de 2018, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el pla d'ordenació dels recursos forestals de la demarcació d'Altea. [2018/10581]  
La Llei 43/2003, de 21 de novembre, de forests, en l'article 31 estableix que les comunitats autònomes poden elaborar plans d'ordenació dels recursos forestals com a instruments de planificació forestal, i es constitueixen com una eina en el marc de l'ordenació del territori; a més, assenyala que, a proposta de l'òrgan forestal, han d'elaborar i aprovar els plans i determinar-ne el contingut i la documentació.  
  
La Llei 3/1993, de 9 de desembre, de la Generalitat Valenciana, forestal de la Comunitat Valenciana, en l'article 21 estableix que l'Administració, en desenvolupament del Pla d'Acció Territorial Forestal de la Comunitat Valenciana, podrà elaborar, aprovar i executar plans d'ordenació de recursos forestals de demarcació, en substitució dels anteriors plans forestals de demarcació, que concreten i desenvolupen les directrius del Pla d'Acció Territorial Forestal de la Comunitat Valenciana, i que l'aprovació d'aquests correspondrà al conseller o consellera competent en matèria forestal.  
El Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, en l'article 56 estableix el contingut dels plans d'ordenació dels recursos forestals, als quals es refereix com a plans forestals de demarcació; especifica que han d'incloure una delimitació d'àrees d'actuació, constituïdes per superfícies forestals d'homogènies característiques físiques, biològiques, edàfiques i altres, susceptibles de plans o programes comuns; l'establiment de les prevencions necessàries per a potenciar-ne la conservació i l'aprofitament, com també per a la protecció contra incendis; un inventari en què consten les circumstàncies administratives i legals, l'estat natural, l'estat forestal i l'estat socieconòmic; la planificació, amb assignació d'usos, ordenació de la vegetació, inversions, condicions d'aprofitaments i terminis d'execució; l'avaluació de les activitats, mesures que s'han de prendre i finançament d'aquestes; l'anàlisi avaluadora de la incidència ecològica amb l'avaluació global; i l'anàlisi socieconòmica.  
  
El Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana, en el capítol I del títol VI estableix la naturalesa i àmbit d'aplicació dels plans d'ordenació dels recursos forestals, els criteris de planificació i gestió pels quals han de regir-se, que l'elaboració correspon a la direcció general competent en matèria forestal i que l'aprovació correspon a la persona titular de la conselleria competent mitjançant resolució, la qual es publicarà en el Diari Oficial de la Generalitat Valenciana.  
  
Considerant que la conselleria competent en matèria d'espais naturals protegits i biodiversitat, Xarxa Natura 2000, gestió forestal sostenible i vies pecuàries, caça, pesca continental i gestió de parcs naturals és la Conselleria d'Agricultura, Medi Ambient, Canvi Climàtic i Desenvolupament Rural de conformitat amb el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i per tant la responsable d'aprovar els plans d'ordenació dels recursos forestals.  
Vist que el Pla d'ordenació dels recursos forestals de la demarcació d'Altea compleix amb els continguts i la documentació exigida per la legislació ut supra; ha incorporat les determinacions derivades del procediment d'avaluació ambiental estratègica i inclou l'estudi de paisatge establit en la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana; ha realitzat un pla de participació pública, conforme al que disposa la Llei 27/2006, de 18 de juliol, per la qual es regulen els drets d'accés a la informació pública i d'accés a la justícia en matèria de medi ambient.  
  
A proposta del director general de Medi Natural i d'Avaluació Ambiental de data 11 d'octubre de 2018, amb l'informe previ del Servei d'Ordenació i Gestió Forestal, per tot el que s'ha exposat més amunt i fent ús de les facultats que tinc atribuïdes, resolc:  
  
Primer. Aprovació del pla  
Aprovar el Pla d'ordenació dels recursos forestals de la demarcació (PORF) d'Altea per un període de vigència indefinit a comptar des de la data d'aquesta resolució.  
  
Segon. Naturalesa i vinculació del pla  
1. El pla d'ordenació de recursos forestals (PORF) de la demarcació d'Altea és l'instrument de planificació sectorial en matèria forestal, l'àmbit d'aplicació del qual són els terrenys forestals de la demarcació d'Altea, amb independència de la titularitat d'aquests.  
2. Les determinacions contingudes en el PORF de la demarcació d'Altea vinculen tant les persones físiques com les persones jurídiques, siguen públiques o privades.  
  
Tercer. Contingut del pla  
1. El PORF de la demarcació d'Altea es compon d'aquesta resolució; d'una memòria amb efecte executiu respecte a les matèries regulades per la legislació forestal i de caràcter indicatiu respecte a qualsevol altra actuació, pla o programa sectorial; d'un estudi de paisatge; d'un pla de participació pública i d'un estudi ambiental i territorial estratègic; cada un dels quals acompanyats de cartografia explicativa.  
  
2. La memòria del PORF de la demarcació d'Altea desenvolupa els següents continguts: anàlisi territorial, diagnòstic territorial, objectius i zonificació, directrius i propostes d'actuació, programació econòmica i pla de seguiment.  
3. La memòria del pla es troba disponible per a consulta pública, juntament amb l'Estudi de Paisatge, el Pla de Participació Pública i el resultat del procediment d'Avaluació Ambiental Estratègica en la pàgina web de la Conselleria d'Agricultura, Medi Ambient, Canvi Climàtic i Desenvolupament Rural.  
  
Quart. Àmbit d'aplicació del pla  
L'àmbit d'aplicació del PORF és la demarcació forestal d'Altea, formada pels municipis de l'Atzúbia, Alcalalí, Beniarbeig, Benidoleig, Benigembla, Benimeli, Benissa, el Poble Nou de Benitatxell, Calp, Castell de Castells, Dénia, Gata de Gorgos, Xàbia, Llíber, Murla, Ondara, Orba, Parcent, Pedreguer, Pego, els Poblets, el Ràfol d'Almúnia, Sagra, Sanet i els Negrals, Senija, Teulada, Tormos, la Vall de Gallinera, la Vall de Laguar, la Vall d'Ebo, el Verger i Xaló, de la comarca la Marina Alta; l'Alfàs del Pi, Altea, Beniardà, Benidorm, Benifato, Benimantell, Bolulla, Callosa d'en Sarrià, el Castell de Guadalest, Confrides, Finestrat, la Nucia, Orxeta, Polop, Relleu, Sella, Tàrbena i la Vila Joiosa, de la comarca de la Marina Baixa, i Agost, Aigües, Alacant, Busot, el Campello, Xixona, Mutxamel, Sant Vicent del Raspeig, Sant Joan d'Alacant i la Torre de les Maçanes, de la comarca l'Alacantí.  
  
Cinqué. Delimitació i ús potencial de la zonificació general i de gestió  
  
1. El PORF de la demarcació d'Altea subdivideix la demarcació en tres zones generals de característiques homogènies susceptibles d'actuacions comunes denominades unitats d'actuació.  
2. Cada zona general té assignat un ús potencial preferent que en destaca l'aptitud territorial. Per a establir un altre ús diferent fruit de l'aplicació d'un instrument tècnic de gestió forestal més concret o de les particularitats territorials, s'ha de justificar tècnicament.  
3. En la demarcació s'ha definit una zonificació de gestió, on s'identifica en el territori les necessitats de gestió respecte a serveis ambientals presents. La planificació recollida en els instruments tècnics de gestió forestal ha de tindre en compte aquesta zonificació.  
  
  
Sisé. Relació i coordinació amb altres instruments de planificació i gestió  
1. En cas de conflicte sobre el territori forestal de la demarcació entre les disposicions del PORF de la demarcació d'Altea i la dels plans o normes de gestió d'espais naturals protegits o espais de la Xarxa Natura 2000, aquestes últimes són d'aplicació prevalent.  
  
2. Els instruments tècnics de gestió forestal que s'aproven en l'àmbit de la demarcació d'Altea han d'adequar-se al PORF de la demarcació d'Altea i, els que ja existisquen, han de revisar-se i adaptar-se en un termini de 12 mesos des de l'aprovació d'aquest PORF.  
3. Quan en els terrenys forestals no existisquen instruments tècnics de gestió forestal aprovats, s'aplicarà de manera subsidiària aquelles disposicions del PORF que tinguen caràcter operatiu i siguen aplicables.  
  
  
Seté. Prevenció d'incendis  
En l'execució de projectes o programes en el marc de la planificació establida en el PORF de la demarcació d'Altea, s'han de prendre les precaucions relatives a evitar incendis forestals contingudes en la legislació vigent en cada moment i incorporar les accions de prevenció d'incendis establides en el pla de prevenció d'incendis (PPIF) de la demarcació d'Altea, aprovat per Resolució de 2 de juliol de 2013, del conseller de Governació i Justícia, així com en els plans locals de prevenció d'incendis forestals (PLPIF) aprovats que afecten l'àmbit d'aplicació del PORF.  
  
Huité. Afecció al paisatge  
Els projectes o programes desenvolupats en l'àmbit territorial de la planificació establida en el pla d'ordenació dels recursos forestals de la demarcació d'Altea, quan siga procedent segons la normativa de paisatge i infraestructura verda, han de ser avaluats per l'òrgan substantiu.  
  
  
Nové. Afecció a espais naturals protegits i espais de la Xarxa Natura 2000  
Les actuacions derivades de l'aplicació del PORF de la demarcació d'Altea que afecten zones amb figures de protecció han de respectar les normes que les regeixen, i ha de justificar-se'n l'afecció prèviament a l'aprovació. En cas d'afecció a microreserves vegetals, prèviament s'ha d'obtindre l'informe de l'òrgan substantiu sobre els condicionants i limitacions que cal observar.  
  
Desé. Actualització de la cartografia de terreny forestal en l'àmbit del PORF  
1. El pla d'ordenació dels recursos forestals de la demarcació d'Altea actualitza i modifica la cartografia del sòl forestal i del sòl forestal estratègic del Pla d'Acció Territorial Forestal de la Comunitat Valenciana, excepte en el que disposen estudis de més precisió realitzats prèviament a l'entrada en vigor del present pla i que han sigut aprovats per mitjà de resolució del director general amb competències en matèria forestal.  
2. Aquesta cartografia té caràcter informatiu no vinculant, i és susceptible de modificació segons el procediment establit en el Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana.  
  
Onzé. Delimitació de la cartografia de la infraestructura verda en l'àmbit del PORF  
Es delimita la cartografia de la infraestructura verda en l'àmbit del PORF de conformitat amb els articles 4 i 5 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana.  
  
Dotzé. Revisió i modificació del pla  
1. El PORF de la demarcació d'Altea es revisarà amb caràcter general cada quinze anys, i es pot modificar quan hi concórreguen circumstàncies que alteren substancialment les condicions físiques o jurídiques conforme a les quals es va aprovar, o quan les circumstàncies així ho aconsellen.  
2. El PORF de la demarcació d'Altea s'ha de revisar o modificar seguint el mateix procediment que per a la seua aprovació.  
  
Tretzé. Valoració econòmica i temporització de les actuacions del pla  
  
1. La programació d'actuacions del PORF té repercussió econòmica en el pressupost de la Generalitat, amb una distribució equilibrada en el temps.  
2. La implementació i posterior desenvolupament d'aquesta resolució no pot suposar un increment de despesa en el pressupost consolidat de la Generalitat.  
  
Catorzé. Pla de seguiment  
1. Per a l'avaluació del desenvolupament del PORF de la demarcació d'Altea s'ha d'emprar un mecanisme de seguiment i control denominat pla de seguiment.  
2. El pla de seguiment es compon del sistema d'indicadors, la memòria anual de gestió, l'informe de seguiment i la revisió del PORF de la demarcació d'Altea.  
3. El sistema d'indicadors és un conjunt d'indicadors recollits en el PORF de la demarcació d'Altea que mesuren objectivament el grau de desenvolupament i el compliment dels objectius del PORF de la demarcació d'Altea El valor de referència per a comparar l'evolució dels diferents indicadors és el que recull la memòria de PORF de la demarcació d'Altea, i si no està reflectit en aquesta memòria, el primer dels mesuraments realitzats sobre l'indicador una vegada aprovat el PORF de la demarcació d'Altea.  
4. La memòria anual de gestió és un document amb caràcter anual que recull el desenvolupament i l'estat d'execució de les mesures i actuacions recollides en el PORF de la demarcació d'Altea durant la seua vigència. L'ha de redactar un tècnic dels serveis territorials de l'Administració forestal i s'ha d'aprovar durant el primer trimestre de l'any següent per resolució del director territorial. La memòria té caràcter públic i ha d'estar disponible a través de la pàgina web de la conselleria amb competència en matèria forestal. El contingut de la memòria anual de gestió ha d'incloure almenys:  
a) Actuacions dutes a terme durant l'anualitat, amb indicació del compliment de l'objectiu del PORF al qual donen compliment.  
b) Recursos assignats al desenvolupament del PORF de la demarcació d'Altea, tant materials com econòmics.  
c) Síntesi dels indicadors de seguiment anuals que siguen procedents.  
d) Actuacions previstes per a l'any entrant.  
5. L'Informe de seguiment és un informe de revisió quinquennal que compara la planificació prevista amb la realment executada amb la finalitat de tractar de reajustar possibles desajustaments. L'ha de redactar un tècnic dels serveis territorials de l'Administració forestal i s'ha d'aprovar durant el primer trimestre de l'any següent per resolució del director territorial. El contingut de l'informe de seguiment ha d'incloure almenys:  
a) Actuacions dutes a terme durant el període quinquennal, amb indicació de l'objectiu del PORF de la demarcació d'Altea al qual donen compliment.  
b) Recursos assignats al desenvolupament del PORF de la demarcació d'Altea, tant materials com econòmics.  
c) Síntesi dels indicadors de seguiment que siguen procedents.  
d) Grau de compliment del de PORF de la demarcació d'Altea.  
e) Propostes de modificació de la planificació per a la revisió quinquennal.  
6. L'informe de revisió és un informe de revisió final després de la finalització del període de vigència de 15 anys del PORF de la demarcació d'Altea. L'ha de redactar un tècnic dels serveis territorials de l'Administració forestal i s'ha d'aprovar durant el primer trimestre de l'any següent per resolució del director general. El contingut de l'informe de revisió és vinculant per a la renovació de la vigència del pla 15 anys més.  
7. L'òrgan responsable del seguiment i avaluació del desenvolupament del PORF de la demarcació d'Altea és la Mesa Forestal de la Comunitat Valenciana.  
  
Quinzé. Entrada en vigor  
Aquesta resolució entrarà en vigor el dia de la publicació en el Diari Oficial de la Generalitat Valenciana.  
  
Setzé. Règim de recursos  
Contra la present resolució, que posa fi a la via administrativa, es podrà interposar recurs potestatiu de reposició davant de la consellera d'Agricultura, Medi Ambient, Canvi Climàtic i Desenvolupament Rural, en el termini d'un mes, a comptar des de l'endemà de la recepció de la present notificació, d'acord amb el que disposa els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. O bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà a la notificació o publicació d'aquesta, de conformitat amb el que preveuen els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que els interessats puguen exercitar qualsevol altre recurs que estimen oportú.  
  
  
València, 22 d'octubre de 2018.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.